NARIADENIE KOMISIE (ES) č. 163/2007
z 19. februára 2007,
ktorým sa na hospodársky rok 2005/2006 stanovujú sumy, ktoré musia výrobcovia cukru zaplatiť predajcom cukrovej repy ako rozdiel medzi maximálnou hodnotou základného odvodu a hodnotou tohto odvodu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (1), a najmä na jeho článok 18 ods. 5,
so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (2), a najmä na jeho článok 44 písm. a),
keďže:
(1)
V článku 18 ods. 2 nariadenia (ES) č. 1260/2001 sa ustanovuje, že v prípade, že je základný odvod alebo odvod B nižší ako maximálna hodnota uvedená v článku 15 ods. 3 a 4 uvedeného nariadenia, prípadne upravený v súlade s odsekom 5 uvedeného článku 15, výrobcovia cukru zaplatia predajcom cukrovej repy 60 % z rozdielu medzi maximálnou hodnotou a hodnotou základného odvodu alebo odvodu B skutočne pripísanou na vrub. V článku 9 ods. 1 nariadenia Komisie (ES) č. 314/2002 z 20. februára 2002 ustanovujúceho podrobné pravidlá pre uplatňovanie systému kvót v sektore cukru (3), ktorý sa naďalej uplatňuje na výrobu v priebehu hospodárskeho roka 2005/2006, sa ustanovuje, že uvedené sumy na splatenie sa určia v rovnakom čase a rovnakým postupom ako výška základných produkčných odvodov.
(2)
Na hospodársky rok 2005/2006 sa nariadením Komisie (ES) č. 1296/2005 z 5. augusta 2005, ktorým sa opravuje najvyššia čiastka pre výrobný odvod B a upravuje najnižšia cena pre repu B v sektore cukru na hospodársky rok 2005/2006 (4), stanovila maximálna výška odvodu B na 37,5 % intervenčnej ceny bieleho cukru. Nariadením Komisie (ES) č. 164/2007 z 19. februára 2007, ktorým sa ustanovuje výška produkčných odvodov v sektore cukru na hospodársky rok 2005/2006 (5), sa stanovil základný odvod na 1,0022 % a nestanovil sa odvod B. Z dôvodu týchto rozdielov je potrebné stanoviť v súlade s článkom 18 ods. 2 nariadenia (ES) č. 1260/2001 čiastky, ktoré majú výrobcovia cukru zaplatiť predajcom cukrovej repy za tonu repy A a B štandardnej kvality.
(3)
Riadiaci výbor pre cukor neposkytol stanovisko v lehote stanovenej jeho predsedom,
PRIJALA TOTO NARIADENIE:
Článok 1
Na hospodársky rok 2005/2006 sa čiastky uvedené v článku 18 ods. 2 nariadenia (ES) č. 1260/2001, ktoré majú výrobcovia cukru zaplatiť predajcom cukrovej repy, stanovujú na 0,492 EUR za tonu repy A štandardnej kvality a na 18,372 EUR za tonu repy B štandardnej kvality.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. februára 2007